VENDIM

Nr. 193, datë 12.8.2025

MBI PROCEDURËN E TRAJTIMIT TË KËRKESAVE TË TË LICENCUARVE, TË CILËT PLOTËSOJNË KRITERET LIGJORE PËR MARRJEN E AUTORIZIMIT NGA ERE, PËR TRANSFERIM ASETESH NË SEKTORIN E ENERGJISË ELEKTRIKE DHE GAZIT NATYROR, QË NË FAZËN E PARË TË APLIKIMIT

Në mbështetje të neneve 16, 20, germa “a”, dhe 44 të ligjit nr. 43/2015, “Për sektorin e energjisë elektrike”, të ndryshuar; nenit 113 të ligjit nr. 44/2015, “Kodi i Procedurave Administrative i Republikës së Shqipërisë”; neneve 3, 6, 7 dhe 8 të “Rregullores së procedurave të transferimit të aseteve nga të licencuarit”, miratuar me vendimin e Bordit të Entit Rregullator të Energjisë (ERE) nr. 119, datë 21.7.2016; nenit 19, pika 1, germa “a”, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; si dhe pikave 1.3 dhe 1.6 të “Kushteve të licencës për prodhimin e energjisë elektrike”; Bordi i ERE-s, në mbledhjen e tij të datës 12.8.2025, mbasi shqyrtoi propozimin sipas praktikës memo me nr. 2307/3 prot., datë 12.8.2025, të Këshilltares së Bordit dhe Sekretarit të Përgjithshëm, në kuadër të shqyrtimit të kërkesës së shoqërisë “SPV Blue 2” sh.p.k., “Për marrjen e autorizimit nga ERE për transferimin (nëpërmjet marrëveshjes siguruese) të aseteve fikse të saj, në favor të ‘Banka e Tiranës’ sh.a., ‘Banka OTP Albania’ sh.a., ‘Intesa Sanpaolo Bank Albania’ sh.a.”, si dhe u njoh me qëndrimin e Drejtorisë së Licencimit dhe Autorizimeve,

konstatoi se:

- Bordi i ERE-s, me vendimin nr. 119, datë 21.7.2016, ka miratuar “Rregulloren e procedurave të transferimit të aseteve nga të licencuarit”.

- Rregullorja e procedurave të transferimit të aseteve nga të licencuarit, në nenin 8 të saj, përcakton se: “Pasi shqyrton kërkesën e paraqitur nga subjekti i licencuar, në lidhje me transferimin e aseteve, Bordi i ERE-s shprehet me vendim për fillimin ose jo të procedurave, sipas rregullave të praktikës dhe procedurave të ERE-s dhe kësaj rregulloreje.”

- Në referencë të nenit 10, pika 1, të “Rregullores së procedurave të transferimit të aseteve nga të licencuarit”, citohet se: “Shqyrtimi i kërkesës për transferimin e aseteve, nëse i licencuari ka plotësuar tërësisht informacionin dhe dokumentacionin e kërkuar, do të bëhet brenda 45 ditëve pune nga marrja e vendimit për fillimin e procedurave të shqyrtimit.”.

- Në relacionin me nr. 2199/1 prot., datë 7.8.2025, të Drejtorisë së Licencimit dhe Autorizimeve “Mbi kërkesën e shoqërisë ‘SPV Blue 2’ sh.p.k. për marrjen e autorizimit nga ERE për transferimin (nëpërmjet marrëveshjes siguruese) të aseteve fikse të saj, në favor të ‘Banka e Tiranës’ sh.a., ‘Banka OTP Albania’ sh.a., ‘Intesa Sanpaolo Bank Albania’ sh.a. dhe ‘Union Bank’ sh.a.”, është evidentuar se i licencuari ka plotësuar të gjithë dokumentacionin e kërkuar nga neni 7 i “Rregullores së procedurave të transferimit të aseteve nga të licencuarit”, që në fazën e parë të paraqitjes së kërkesës për autorizim për transferim asetesh.

- Për sa më sipër, me qëllimin për të orientuar më drejt vendimmarrjen e Bordit të ERE-s, në referencë të lehtësimit të procedurave dhe në ndihmë të subjekteve aplikuese, duke mbajtur në konsideratë faktin që subjekti “SPV Blue 2” sh.p.k. është i licencuari i parë që ka plotësuar gjithë dokumentacionin e kërkuar sipas nenit 7 të rregullores së sipërpërmendur dhe se nuk nevojitet të analizohet më tej asnjë dokument apo të përfshihet asnjë palë e tretë në procesin e transferimit të aseteve, Bordi do të vijojë me shqyrtimin në tërësi në rastin e këtij aplikimi dhe të çdo aplikimi që do të konstatohet me dokumentacion të plotësuar që në fazën fillestare.

- Ky vendim do të zbatohet për të gjithë të licencuarit në sektorin e energjisë elektrike dhe të gazit natyror që aplikojnë në ERE për marrjen e autorizimit për transferim asetesh dhe plotësojnë në mënyrë të saktë gjithë dokumentacionin e kërkuar, konform nenit 7 të “Rregullores së procedurave të transferimit të aseteve nga të licencuarit”, të miratuar me vendimin e Bordit të ERE-s nr. 119, datë 21.7.2016, që në fazën e aplikimit.
- Në këtë mënyrë, vendimi është në përputhje me parimin e proporcionalitetit, sipas nenit 12 të Kodit të Procedurave Administrative, pasi është i nevojshëm për realizimin e qëllimit ligjor të rregullimit dhe unifikimit të praktikës së autorizimit të transferimit të aseteve, është i përshtatshëm duke siguruar trajtim të barabartë dhe të njëtrajtshëm për të gjitha subjektet e licencuara që paraqesin dokumentacion të plotë dhe është në përpjesëtim të drejtë me objektivin e ndjekur, duke shmangur procedura shtesë dhe kufizime të panevojshme ndaj subjekteve dhe duke garantuar një proces më të qartë, më të lehtë dhe më efikas.

- Neni 113 i ligjit nr. 44/2015, “Kodi i Procedurave Administrative i Republikës së Shqipërisë”, parashikon mundësinë e ndryshimit të një akti me nismën e vetë organit që e ka nxjerrë, duke përcaktuar edhe formën ligjore të këtij ndryshimi të aktit, e cila bëhet me një akt të ri me shkrim.

Për gjithë sa më sipër, Bordi i ERE-s

VENDOSI:

1. Për të licencuarit që aplikojnë për marrjen e autorizimit nga ERE për transferimin (nëpërmjet vendosjes së barrës siguruese) të aseteve fikse, dhe që kanë plotësuar gjithë dokumentacionin e kërkuar nga “Rregullorja e procedurave të transferimit të aseteve nga të licencuarit”, miratuar me vendimin e Bordit të ERE-s nr. 119, datë 21.7.2016, që në fazën e parë të aplikimit, Bordi i ERE-s do të shprehet mbi kërkesën për dhënie autorizimi për transferim aseti brenda 45 ditëve nga aplikimi.

2. Drejtoria e Licencimit dhe Autorizimeve të njoftojë të gjitha palët e interesit për vendimin e Bordit të ERE-s.

3. Ky vendim do të zbatohet për të gjithë të licencuarit në sektorin e energjisë elektrike dhe të gazit natyror që aplikojnë në ERE për marrjen e autorizimit për transferim asetesh dhe plotësojnë në mënyrë të saktë gjithë dokumentacionin e kërkuar konform nenit 7 të “Rregullores së procedurave të transferimit të aseteve nga të licencuarit”, që në fazën e aplikimit, duke filluar nga data e hyrjes në fuqi e këtij vendimi.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR

Petrit Ahmeti

